แบงก์ชาติสั่งแบงก์ปรับแผนบริหารสภาพคล่องรับศก.ผันผวน
ธปท.สั่งแบงก์เตรียมแผนรับมือเพิ่ม หวั่นปัญหาบริหารสภาพคล่องในภาวะเศรษฐกิจผันผวน
8 ก.พ. 2553

ธปท.สั่งแบงก์เตรียมแผนรับมือเพิ่ม หวั่นปัญหาบริหารสภาพคล่องในภาวะเศรษฐกิจผันผวน
นางธาริษา วัฒนเกส  ผู้ว่าการธนาคารแห่งประเทศไทย(ธปท.) ได้ออกหนังสือเวียนถึงธนาคารพาณิชย์และสถาบันการเงินทุกแห่งให้ทำความเข้าใจเกี่ยวกับแนวนโยบายของธปท. ในการบริหารความเสี่ยงด้านสภาพคล่องสถาบันการเงิน ตามหลักการที่ได้ปรับปรุงใหม่ของบาร์เซิล และให้สถาบันการเงินใช้เป็นแนวทางในการเตรียมความพร้อมในการดำเนินงานให้สามารถรองรับ ภาวะผันผวนของเศรษฐกิจ และสถานการณ์ที่เปลี่ยนแปลงอย่างรวดเร็วได้ทันท่วงที
ทั้งนี้ หลักการคือ นอกเหนือจากสถาบันการเงินต้องกำหนดกลยุทธ์ นโยบายในการดำเนินการ และการวางมาตรฐานในการตรวจวัดปริมาณสภาพคล่องที่เหมาะสมแล้ว ธปท.ยังต้องการให้สถาบันการเงิน สร้างระบบเตือนภัยสภาพคล่องล่วงหน้า และมีแผนรองรับเหตุในกรณีฉุกเฉินด้วย เนื่องจากสถานการณ์การเงินโลกในขณะนี้ยังไม่ปกติ
“สถาบันการเงินควรมีระบบงานที่สามารถตรวจสอบ ชี้วัด ติดตาม และควบคุมความเสี่ยงด้านสภาพคล่องของตนเองในลักษณะมองไปข้างหน้า  ทั้งปริมาณรายรับ รายจ่าย หนี้สิน ภาระผูกพัน และไม่ผูกพันตามสัญญา รวมถึงการดำเนินการของบริษัทลูก หรือบริษัทในเครือด้วย โดยครอบคลุมทุกสกุลเงิน โดยสถาบันการเงินต้องมีเงินสดในมืออย่างเพียงพอ และมีการกระจายการลงทุนในตราสารหนี้อย่างเหมาะสม ไม่กระจุกตัวในรุ่นใดรุ่นหนึ่ง ขณะเดียวกันก็ต้องติดตามพฤติกรรมของลูกค้า และคู่สัญญาที่มีผลต่อการเปลี่ยนแปลงสภาพคล่องด้วย และควรมีแผนในการกู้ยืม หรือเสาะหาสภาพคล่อง ในกรณีที่มีความต้องการสภาพคล่องอย่างเร่งด่วนด้วย” หนังสือเวียนธปท.ระบุ
อย่างไรก็ตาม การดำเนินการตามแผนในแต่ระดับ ทั้งระดับปกติ และฉุกเฉิน ธปท.กำหนดให้สถาบันการเงินระบุผู้รับผิดชอบ และบทบาทหน้าที่ในการแก้ปัญหาให้ชัดเจนด้วย  และเมื่อเริมใช้แผนฉุกเฉินต้องแจ้งเหตุฉุกเฉินกับธปท.โดยเร็วที่สุด